For fjerde gang skal H.K.H. Kronprins Frederik deltage ved Made in Himmerland Pro-Am, der spilles den 31. august. Kronprinsen skal spille på hold med tidligere racerkører Tom Kristensen, tidligere golfspiller Thomas Bjørn samt bestyrelsesformand for JYSK Holding, Jacob Brunsborg. Samme fire udgjorde desuden Pro-Am-holdet i 2015, så der er lagt op til en genforening. - Jeg glemmer aldrig synet fra 2014, hvor Kronprins Frederik slog ud på første hul. Der var flere tilskuere til den Pro-Am, ja vel næsten på det hul, end der er til de fleste Europa Tour finalerunder, siger Flemming Astrup, der er promoter for turneringen. Håber på opbakning De fire spillere skal åbne fem dage fyldt med golf i Himmerland, hvor turneringen Made in Himmerland er programsat fra den 31. august til 4. september. - Vi er naturligvis meget stolte over at have Kronprinsen med igen. Det giver helt klart en ekstra dimension til især pro-am'en onsdag, men faktisk også til resten af dagene. Vi håber, at folk igen vil komme og støtte Kronprinsen om onsdagen, siger Flemming Astrup. Det er ottende gang, at golfturneringen i Himmerland afvikles, hvor nogle af verdens bedste golfspillere kæmper om en præmiesum på 22 millioner kroner. VIDEO: Se indslaget fra 2015 hvor Pro-Am-holdet bestod af de samme fire spillere som i år.

Opsummering:
Der kommer kongeligt besøg på golfbanerne ved Himmerland, da Kronprins Frederik er på holdkortet, når Made in Himmerland Pro-Am løber af stablen den 31. august.